CELEX: 62011TN0379
Language: lt
Date: 2011-07-21 00:00:00
Title: Byla T-379/11: 2011 m. liepos 21 d. pareikštas ieškinys byloje Hüttenwerke Krupp Mannesmann ir kt. prieš Komisiją

10.9.2011   
            
            
               LT
            
            
               Europos Sąjungos oficialusis leidinys
            
            
               C 269/55
            
         2011 m. liepos 21 d. pareikštas ieškinys byloje Hüttenwerke Krupp Mannesmann ir kt. prieš Komisiją
   
   (Byla T-379/11)
   2011/C 269/122
   Proceso kalba: vokiečių
   
      Šalys
   
   
      Ieškovės: Hüttenwerke Krupp Mannesmann GmbH (Duisburgas, Vokietija), ROGESA Roheisengesellschaft Saar mbH (Dilingenas, Vokietija), Salzgitter Flachstahl GmbH (Zalcgiteris, Vokietija), ThyssenKrupp Steel Europe AG (Duisburgas, Vokietija), voestalpine Stahl GmbH (Lincas, Austrija), atstovaujamos advokatų S. Altenschmidt ir C. Dietrich
   
      Atsakovė: Europos Komisija
   
      Reikalavimai
   
   Ieškovės prašo:
   
               —
            
            
               panaikinti 2011 m. balandžio 27 d. Komisijos sprendimą, kuriuo nustatomos suderinto nemokamo apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės (K(2001) 2772, OL L 130, p. 1),
            
         
               —
            
            
               priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ieškovės skundžia 2011 m. balandžio 27 d. Komisijos sprendimą, kuriuo nustatomos suderinto nemokamo apyvartinių taršos leidimų suteikimo pagal Europos Parlamento ir Tarybos direktyvos 2003/87/EB 10a straipsnį pereinamojo laikotarpio Sąjungos taisyklės (1). Jos prašo panaikinti jį visą.
   Grįsdamos ieškinį, ieškovės nurodo šešis ieškinio pagrindus.
   
               1.
            
            
               Pirmasis ieškinio pagrindas: Direktyvos 2003/87/EB (2) 10a straipsnio pažeidimas nustatytu sukepintos rūdos santykiniu taršos rodikliu.
            
         Ieškovės remiasi ginčijamo sprendimo I priede pateiktų produktų santykinių taršos rodiklių neteisėtumu.
   
               —
            
            
               Nesuderinamumas su Direktyvos 2003/87 10a straipsnio 2 dalimi
               Ieškovės tvirtina, kad nustatant sukepintos rūdos santykinį taršos rodiklį pažeista Direktyvos 2003/87 10a straipsnio 2 dalis, nes Komisija, siekdama nustatyti produkto santykinį taršos rodiklį, nustatydama 10 % veiksmingiausių sektoriaus arba jo pošakio įrenginių Sąjungoje vidutinių eksploatavimo charakteristikų, kaip išeities tašką, įtraukė ir granulių gamybos įrenginį. Tačiau granulės yra visiškai kitoks produktas negu sukepinta rūda ir į granulių gamybos įrenginius nereikėtų atsižvelgti nustatant 10 % veiksmingiausių aglomerato įrenginių.
            
         
               —
            
            
               Nesuderinamumas su Direktyvos 2003/87 10a straipsnio 1 dalimi
               Sukepintos rūdos santykinio taršos rodiklio nustatymas taip pat nesuderinamas su Direktyvos 2003/87 10a straipsnio 1 dalimi, nes Komisija, nustatydama sukepintos rūdos santykinį taršos rodiklį, pakoregavo duomenis. Tai neatitinka Direktyvos 2003/87 10a straipsnio 1 dalyje pateiktų santykinių taršos rodiklių nustatymo kriterijų.
            
         
               2.
            
            
               Antrasis ieškinio pagrindas: Direktyvos 2003/87/EB 10a straipsnio pažeidimas nustatytu išlydyto metalo santykiniu taršos rodikliu.
            
         Nustatant išlydyto metalo santykinio taršos rodiklį taip pat pažeidžiamas Direktyvos 2003/87 10a straipsnis, nes Komisija atsižvelgė ne į visą anglies kiekį, esantį dujų atliekų, išsiskiriančių išgaunant geležį ir plieną, sudėtyje, įskaitant jų panaudojimą elektros energijai išgauti, o tik į 25 %. Iš Direktyvos 2003/87 10a straipsnio 1 dalies trečios pastraipos antro sakinio teksto, Direktyvos sistemos ir tikslo bei jos istorinio aiškinimo matyti, kad Komisija taip elgtis negalėjo.
   
               3.
            
            
               Trečiasis ieškinio pagrindas: SESV 296 straipsnio 2 dalyje nustatyto reikalavimo motyvuoti pažeidimas.
            
         Ieškovės teigia, kad Komisija nepakankamai motyvavo savo sprendimą. Santykinių taršos rodiklių nustatymo pagrindimas nepakankamas. Komisijos pateikti samprotavimai apie galimus konkurencijos pažeidimus taip pat netinkamai pagrįsti. Taip pažeidžiama SESV 296 straipsnio 2 dalis.
   
               4.
            
            
               Ketvirtasis ieškinio pagrindas: proporcingumo principo pažeidimas.
            
         Tiek, kiek tai susiję su sukepintos rūdos ir išlydyto metalo santykinių taršos rodiklių nustatymu, ginčijamas sprendimas pažeidžia ir proporcingumo principą.
   
               5.
            
            
               Penktasis ieškinio pagrindas: vienodo požiūrio principo pažeidimas
            
         Šiuo klausimu ieškovės remiasi lygybės principo pažeidimu.
   
               6.
            
            
               Šeštasis ieškinio pagrindas: būtinybė panaikinti visą sprendimą
            
         Ieškovės laikosi nuomonės, kad turi būti panaikintas visas sprendimas, nes panaikinus tik tą jo dalį, kurioje nustatyti sukepintos rūdos ir išlydyto metalo santykiniai taršos rodikliai, pagal skundžiamo sprendimo 10 straipsnio 2 dalies b punktą, skaitomą kartu su 3 straipsnio c punktu, suteikiant nemokamus ATL, automatiškai būtų taikomas bendrasis alternatyvus skaičiavimo metodas. Tai ieškovėms lemtų dar blogesnį rezultatą negu Komisijos taikomi klaidingi sukepintos rūdos ir išlydyto metalo santykiniai taršos rodikliai.
   
      (1)  OL L 130, p. 1.
   
      (2)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, p. 32; 2004 m. specialusis leidimas lietuvių k., 15 sk., 7 t., p. 631).